wickkiey/tamil-wikipedia-chunked huggingface dataset:
# பற்று அட்டை

## சாதகங்களும் பாதகங்களும்

### கனடா

#### கனடாவில் நுகர்வோர் பாதுகாப்பு

கனாடா நாட்டில் நுகர்வோர் பற்று அட்டை சேவை வழங்குனர்கள் அனைவரும் மேற்கொண்டுள்ள ஒரு தன்னார்வக் கோட்பாடு* என்பதன் கீழாகப் பாதுகாப்பு பெறுகின்றனர். இது கனடிய பற்று அட்டை சேவை நுகர்வோருக்கான நடைமுறைக் கோட்பாடு என (சில நேரங்களில் பற்று அட்டைக் கோட்பாடு எனவும்) வழங்கப்படுகிறது. இந்தக் கோட்பாட்டிற்கான ஒழுகுதலை கனடா நிதி நுகர்வோர் முகமை (Financial Consumer Agency of Canada, (FCAC)) கண்காணித்து வருகிறது. நுகர்வோரின் புகார்களை இதுவே விசாரிக்கிறது.  
எஃப்சிஏசியின் வலைத்தளம் அளிக்கும் விபரங்களின்படி, 2005ஆம் ஆண்டு இந்தக் கோட்பாட்டில் செய்யப்பட்ட மாற்றங்களின்படி, பூசலுக்கு உட்பட்ட ஒரு நடவடிக்கையின் பொறுப்பு நுகர்வோருக்கானது என்பதை நிரூபிக்கும் பொறுப்பு நிதி நிறுவனத்தினுடையது. மேலும், இத்தகைய ஒரு நடவடிக்கையைப் புலனாய்கையில் எத்தனை நாட்களுக்கு இது தொடர்பான வங்கிக் கணக்கை முடக்கி வைக்கலாம் என்பதையும் வரம்பிடுகிறது.
# பற்று அட்டை

## சாதகங்களும் பாதகங்களும்

### சிலி

சிலி நாட்டில் உள்ள எஃப்ட்போஸ் அமைப்பு *ரெட்காம்பிரா* (கொள்முதல் வலைப்பின்னல்) என்பதாகும். இதனைத் தற்போது நாடெங்கிலும் குறைந்த பட்சம் 25,000 நிறுவனங்கள் பயன்படுத்தி வருகின்றன. இந்த அமைப்பினைப் பயன்படுத்தி பெரும் நகரங்களில் உள்ள பெரும்பான்மையான அங்காடிகள், சில்லறைக் கடைகள், மதுச்சாலைகள் மற்றும் உணவங்கங்களில் கொள்முதல் செய்யலாம்.
# பற்று அட்டை

## சாதகங்களும் பாதகங்களும்

### கொலம்பியா

கொலம்பியாவில் உள்ள அமைப்புகள் **ரெடெபான் மல்ட்டிகலர்** மற்றும் **கிரெடிபாங்கோ விசா** ஆகியவையாகும். இவற்றை நாடெங்கிலும் குறைந்த பட்சமாக 23,000 நிறுவங்கள் பயன்படுத்தி வருகின்றன. இந்த அமைப்பினைப் பயன்படுத்தி பெரும் நகரங்களில் உள்ள பெரும்பான்மையான அங்காடிகள், சில்லறைக் கடைகள், மதுச்சாலைகள் மற்றும் உணவங்கங்களில் கொள்முதல் செய்யலாம். கொலம்பிய பற்று அட்டைகள் மாஸ்டிரோ (பின்), விசா எலெக்டிரான் (பின்), விசா டெபிட் (கடன் அட்டையாக) மற்றும் மாஸ்டர்கார்ட்-டெபிட் (கடன் அட்டையாக) ஆகியவையாகும்.
# பற்று அட்டை

## சாதகங்களும் பாதகங்களும்

### டென்மார்க்

டாங்கார்ட் என்னும் டானிஷ் பற்று அட்டை 1983ஆம் ஆண்டு செப்டம்பர் முதலாம் நாள் அறிமுகமானது. இதன் ஆரம்ப காலப்பயன்பாடு காகிதம் சார்ந்தே இருப்பினும், இது டென்மார்க் நாட்டில் விரைவிலேயே பரவலான பயன்பாடு பெற்று விட்டது. 1985ஆம் ஆண்டு வாக்கில் முதல் எஃப்ட்போஸ் முனைகள் அறிமுகமாயின. டாங்கார்ட் மூலமான நடவடிக்கைகள் ஒரு மில்லியனைத் தாண்டியதும் 1985ஆம் ஆண்டில்தான்.
சிறு கடைகளிலும் டாங்கார்ட் அட்டை மட்டுமே ஏற்கப்படுவது பொதுவானதாக இல்லை. இதனால், சுற்றுலாப் பயணிகள் ரொக்கம் இன்றி பயணப்படுவது கடினமாக உள்ளது.  
**பல்வகைப் பொருண்மைகளும், எண்களும்**  
- 2007ஆம் ஆண்டில் டென்மார்க்கின் டாங்கார்ட் இயக்காளரான பீபிஎஸ் மொத்தம் 737 மில்லியன் டாங்கார்ட் நடவடிக்கைகளைச் செயல்படுத்தியது.
இவற்றில், 4.5 மில்லியன் ஒரே நாளில், அதாவது டிசம்பர் மாதம் 21 அன்று நிகழ்ந்தவை.
இதுவரை இதுவே தற்போதைய சாதனையாக உள்ளது.
- 2007ஆம் ஆண்டின் இறுதியில், 3.9 மில்லியன் டாங்கார்ட் அட்டைகள் இருந்தன.
# பற்று அட்டை

## சாதகங்களும் பாதகங்களும்

### இந்தியா

இந்தியாவில் ஒவ்வொரு நடவடிக்கைக்கும் வணிகரின் மீது கட்டணம் விதிக்கப்படுவதால், பற்று அட்டையின் பயன்பாடு குறைவாகவே உள்ளது. பெரும்பாலும், ஏடிஎம் சார்ந்த நடவடிக்கைகளிலேயே பற்று அட்டைகள் பயன்படுத்தப்படுகின்றன. பெரும்பான்மையான வங்கிகள் விசா பற்று அட்டைகளை வழங்குகின்றன. சில வங்கிகள் (இந்திய அரசு வங்கி மற்றும் சிட்டிபாங்க் இந்தியா) ஆகியவை மாஸ்டிரோ அட்டைகளை வழங்குகின்றன. வழங்கிடும் வங்கி வழி நேரடியாக அல்லாது, விசா அல்லது மாஸ்டர்கார்ட் வலைப்பின்னல்கள் வழியாகவே பற்று அட்டை நடவடிக்கைகள் செலுத்தப்படுகின்றன.
# பற்று அட்டை

## சாதகங்களும் பாதகங்களும்

### இத்தாலி

இத்தாலியில் பற்று அட்டைகள் மிகவும் பிரபலமாகவே உள்ளன.
இவை கிளாசிக் அட்டை மற்றும் முன்னரே பணம் செலுத்தும் ப்ரீபெயிட் ஆகிய இரு வழிகளிலும் உள்ளன. இத்தாலியிலுள்ள முக்கியமான கிளாசிக் அட்டை போஜோபாங்கோமத் என்பதாகும். இத்தாலிய வங்கிகள் இதனை ஒரு கடன் அட்டையுடன் வழங்குகின்றன (இதனால், இரு வழி அட்டை கிடைக்கப்பெறுகிறது).
இது உரிமையாளரின் வங்கிக் கணக்கில் உள்ள பணத்திற்கு அணுக்கத்தினை அளிக்கிறது. பல கடைகளிலும் ஏற்கப்படுகிறது. ஆயினும், இணையத்தில் இதன் பயன்பாடு கடன் அட்டை என்னும் முறைமையிலேயே உள்ளது.
மிகப் பரவலான பற்று அட்டை போஸ்ட் இத்தாலியனே எஸ்.பி.
ஏ. வழங்கும் போஸ்ட்பே என்பதாகும். இது விசா எலக்ட்ரான் சுற்றில் செல்லுமை கொண்டுள்ளது. இதனை போஸ்ட் இத்தாலியனேவின் ஏடிஎம்களிலும் (போஸ்டாமட்) மற்றும் மின்துகள்-இணக்கம் கொண்டுள்ள உலகின் அனைத்து ஏடிஎம்களிலும் பயன்படுத்தலாம். இணையத்திலும் பிஓஎஸ் அடிப்படையிலான நடவடிக்கைகளுக்கும் இதற்குக் கட்டணம் ஏதும் இல்லை. பிற நிறுவனங்கள் வழங்கும் அட்டைகளில், வோடோஃபோன் கேஷ்கார்ட், பாங்க் டி மிலானோ'ச் கார்ட்ட ஜீன்ஸ் மற்றும் லார்ட்ட மொனிட்டா ஆன்லைன் ஆகியவை அடங்கும்.
# பற்று அட்டை

## சாதகங்களும் பாதகங்களும்

### ஜப்பான்

ஜப்பான் நாட்டில், துவக்கத்தில் ரொக்க இயந்திரங்களுக்காக வடிவமைத்த, பற்று அட்டைகளையே மக்கள் பயன்படுத்துகின்றனர். இத்தகைய அட்டைகளின் பற்றுச் செயல்பாடு எனப்படுகிறது மற்றும் குறிப்பிட்ட சில வங்கிகளின் ரொக்க அட்டைகளை மட்டுமே பயன்படுத்தலாம்.
ஒரு ரொக்க அட்டையானது, விசா/ மாஸ்டர்கார்ட் அளவினதாகவே இருக்கும். அடையாளம் காண்பதற்காக, பணம் செலுத்துகையில் பயனர் தனது நான்கு இலக்க குறியீட்டு எண் ஒன்றை இட வேண்டும்.
2000 ஆம் வருடம் மார்ச் ஆறாம் தேதி ஜப்பானில் ஜே-டெபிட் என்னும் பற்று அட்டை முறை துவங்கியது.  
2006ஆம் ஆண்டு சுருகா பாங்க் ஜப்பானின் முதல் விசா டெபிட் சேவைகளைத் துவக்கியது. 2007ஆம் ஆண்டின் இறுதியில் விசா டெபிட் சேவைகளை ஈபாங்க் துவக்கும்.
# பற்று அட்டை

## சாதகங்களும் பாதகங்களும்

### குவைத்

குவைத் நாட்டில் அனைத்து வங்கிகளும் தமது வாடிக்கையாளருக்கு ஒரு பற்று அட்டையை வழங்குகின்றன. இந்த அட்டை நெட் என்னும் வர்த்தகக் குறி கொண்டுள்ளது. இதுவே குவைத்தில் மைய ஆளியாகும். நெட் (KNET) அட்டை வழி நடவடிக்கைகள் வாடிக்கையாளர் மற்றும் வணிகர் ஆகிய இருதரப்பினருக்குமே இலவசமாகும். இதனால், மிகக் குறைந்த மதிப்புள்ள நடவடிக்கைகளுக்கும் நெட் அட்டை பயனாகிறது. நெட் அட்டைகள் மாஸ்டிரோ அல்லது விசா எலக்டிரான் என்பனவற்றோடு இணை வர்த்தகக் குறி பெறுகின்றன. இதன் காரணமாக, குவைத்தில் இவற்றிற்கு ஆதரவளிக்கும் எந்த முனைமையிலும் அதே அட்டையைப் பயன்படுத்திக் கொள்ளலாம்.
# பற்று அட்டை

## சாதகங்களும் பாதகங்களும்

### நெதர்லாந்து நாடுகளில்

நெதர்லாந்து நாட்டில் எஃப்ட்போஸ் பயன்பாடு *பின்னென்* என வழக்கப்படுகிறது. (அதாவது தனிப்பட்ட அடையாள எண் எனப் பொருள்படுவதான **பின்** என்னும் சொல்லிலிருந்து இது பெறப்பட்டது). இவ்வாறான பின்கள் ஏடிஎம் நடவடிக்கைகளில் பயன்படுகின்றன. இதனை எஃப்ட்போஸ் ஒரு வர்த்தகக் குறியீடாக அறிமுகம் செய்யினும், இச்சொற்றொடர் பலராலும் மாற்றிப் பயன்படுத்தப்படுகிறது. 1987ஆம் ஆண்டு துவங்கிய இந்த அமைப்பில் 2006ஆம் வருட நிலவரத்தின்படி, 166,375 முனைமைகள் நாடெங்கிலும் உள்ளன. இவற்றில் சந்தைகளில் சேர்ப்பீடு சேவைகளில் ஈடுபடும் நடமாடும் முனைமைகளும் அடங்கும். அனைத்து வங்கிகளும் எஃப்ட்போசிற்கு ஏற்புடையதான ஒரு பற்று அட்டையினை நடப்புக் கணக்குகளுடன் வழங்குகின்றன.  
பின் (PIN) நடவடிக்கைகள் பொதுவாக வாடிக்கையாளருக்கு இலவசமானவையே. ஆயினும், சில்லறை வணிகருக்கு ஒவ்வொரு நடவடிக்கைக்குமாகவும் மற்றும் மாதாந்திரமாகவும் கட்டணம் விதிக்கப்படுகிறது. அனைத்து வங்கிகளையும் தனது உறுப்பினர்களாகக் கொண்டுள்ள ஈக்வென்ஸ் என்னும் கழகம் இந்த அமைப்பை இயக்குகிறது. 2005ஆம் வருடம் ஆகஸ்ட் திங்கள் வரை இதற்காக கட்டணமும் வசூலித்து வந்தது. தனியுரிமை அதிகாரத்தின் தவறான பயன்பாடு பற்றிய குற்றச்சாட்டுகளுக்குப் பதிலிறுப்பாக இது ஒப்பந்த பொறுப்புகளை தனது உறுப்பினர் வங்கிகளுக்கு அளித்துவிட்டது. இவை இப்போது போட்டியின் அடிப்படையிலான ஒப்பந்தங்களை வழங்குகின்றன. ஈக்வென்ஸின் சட்ட பூர்வமான முன்னோடியான இண்டர்பே 2004ஆம் ஆண்டு 47 யூரோ அபராதம் விதிக்கப்பட்டது. ஆயினும் இந்த அபராதம் பிற்பாடு கைவிடப்பட்டது. வங்கிகளுக்கான அபராதம் 17 மில்லியன் யூரோ என்பதிலிருந்து 14 மில்லியன் யூரோவாகக் குறைந்தது. நடவடிக்கையின் அளவைப் பொறுத்து, ஒரு நடவடிக்கைக்கான கட்டணம் ஐந்து முதல் பத்து யூரோ செண்ட்டுகள் வரை உள்ளது.  
நெதர்லாந்தில் கடன் அட்டைப் பயன்பாடு மிகவும் குறைவே. பெரும்பாலான கடன் அட்டைகளை எஃப்ட்போஸ் அமைப்பில் பயன்படுத்த இயலாது அல்லது அவை வாடிக்கையாளருக்கு மிக அதிகக் கட்டணம் விதிக்கின்றன என்பதே காரணம். எப்போதுமே என்று கூற இயலாவிடினும், பெரும்பாலும் ஐரோப்பிய ஒன்றியம் முழுவதிலுமே பற்று அட்டைகளை எஃப்ட்போஸ் அமைப்பில் பயன்படுத்தலாம். பெரும்பாலான பற்று அட்டைகள் மாஸ்டிரோ அட்டைகளாக உள்ளன.  
**மின்னணு பணப்பை அட்டை** (இவை **சிப்நிப்** எனப்படுகின்றன) 1996ஆம் ஆண்டு அறிமுகமாயின. ஆயினும், இவை பிரபலம் அடையவே இல்லை.
# பற்று அட்டை

## சாதகங்களும் பாதகங்களும்

### ஃபிலிப்பைன்ஸ்

ஃபிலிப்பைன்ஸ் நாட்டில் உள்ள மூன்று தேசிய ஏடிஎம் வலைப்பின்னல் குழுமங்களும் தனியுடைமையான குறியீட்டு எண்சார் பற்றினை வழங்குகின்றன. 1987ஆம் ஆண்டு எக்ஸ்பிரஸ் பேமெண்ட் சிஸ்டம் இதனை முதலில் வழங்கியது. இதனைத் தொடர்ந்து மெகாலிங்க் மற்றும் **பேலிங்க்** ஆகியவை 1993ஆம் ஆண்டும் மற்றும் பாங்க்நெட் 1994ஆம் ஆண்டு விற்பனை முனைமையுடனும் வழங்கலாயின.  
எக்ஸ்பிரஸ் பேமெண்ட் சிஸ்டம் அல்லது ஈபிஎஸ் இதில் முன்னோடியாகும். 1987ஆம் ஆண்டு இந்த நிறுவனம் பாங்க் ஆஃப் தி ஃபிலிப்பைன் ஐலேன்ட்ஸ் என்னும் வங்கியின் சார்பாக இந்தச் சேவையினைத் துவக்கியது. 2005ஆம் ஆண்டின் பிற்பகுதிகளிலும் நீள்வதாக உள்ள இந்த ஈபிஎஸ் சேவை பிற எக்ஸ்பிரஸ்னெட் உறுப்பினர்களையும் உள்ளடக்கியுள்ளது: பாங்கோ டி ஓரோ மற்றும் லாண்ட் பாங்க் ஆஃப் தி ஃப்லிப்பைன்ஸ்.
தற்போது இவர்கள் தங்களது அட்டையின் உடைமையாளர்களுக்காக 10,000 முனைமைகளை இயக்குகிறார்கள்.  
1993ஆம் ஆண்டு மெகாலிங்க் பேலிங்க் எஃப்ட்போஸ் அமைப்பினைத் துவக்கியது. குழுமத்தின் சார்பில் சமதையான அட்டை வலைப்பின்னல்கள் முனைமைச் சேவைகளை வழங்குகின்றன. பெரும்பாலும் மனிலா நகரில், 2,000 முனைமைகளில் இச்சேவை கிடைக்கப் பெறுகிறது.  
பாங்க்னெட் தங்களது விற்பனை முனைமை அமைப்பை 1994ஆம் ஆண்டு நாட்டின் முதல் குழும-இயக்க எஃப்ட்போஸ் சேவையாகத் துவக்கியது. ஃபிலிப்பைன்ஸ் நாடு முழுவதும் 1,400 இடங்களில் இச்சேவை கிடைக்கப் பெறுகிறது. இதில் இரண்டாவது மற்றும் மூன்றாவது நிலைகளில் உள்ள நகராட்சிகளும் அடங்கும். 2005ஆம் ஆண்டு பாங்க்நெட், சீனக் குடியரசின் ஒரே ஏடிஎம் விசையான சைனா யூனியன்பே நிறுவனத்திற்கு உள்ளூர் வாயிலாக சேவை புரிய புரிந்துணர்வு ஒப்பந்தம் ஒன்றில் கையெழுத்திட்டது. இதன் மூலம் சுமார் ஒரு பில்லியன் சீன ஏடிஎம் அட்டையின் உடைமையாளர்கள் பாங்க்னெட் ஏடிஎம்களையும் எஃப்ட்போஸ்களையும் அனைத்து எஸ்எம் பெரும் அங்காடிகளிலும் பயன்படுத்த இயலும்.  
யூனியன் பாங்க் ஆஃப் தி ஃபிலிப்பைன்ஸ் வங்கி விசா அட்டைகளை வழங்குகிறது. (ஈ-வேலட் மற்றும் இயோன்), சினாடிரஸ்ட், ஈக்விகாம் சேவிங்ஸ் பாங்க் (கீகார்ட் மற்றும் கேஷ் கார்ட்), பாங்கோ டி ஓரொ, ஹெச்எஸ்பிசி, ஹெச்எஸ்பிசி சேவிங்க்ஸ் பாங்க் மற்றும் ஸ்டெர்லிங் பாங்க் ஆஃப் ஏஷியா (விசா ஷாப்அண்ட்பே ப்ரீபெய்ட் அண்ட் டெபிட் கார்ட்ஸ்). யூனியன் பாங்க் வழங்கும் ஃபிலிப்பைன் அட்டைகள் மற்றும் ஈக்விகாம் சேவிங்ஸ் பாங்க் அண்ட் ஸ்டெர்லிங் பாங்க் ஆஃப் ஏஷியா வழங்கும் ஈஎம்வி அட்டைகள் ஆகியவற்றை இணைய கொள்முதல்களிலும் பயன்படுத்தலாம். ஸ்டெர்லிங் பாங்க் ஆஃப் ஏஷியா தனது முதலாவதான முன்னரே பணம் செலுத்திய மற்றும் பற்று விசா அட்டைகளை ஈஎம்வி சில்லுடன் வெளியிட்டுள்ளது. பாங்கோ டி ஓரியோ மாஸ்டர்கார்ட் பற்று அட்டைகளை வழங்குகிறது. செக்யூரிட்டி பாங்க் (கேஷ்லிங்க் மற்றும் கேஷ் கார்ட்) மற்றும் ஸ்மார்ட் கம்யூனிகேஷன்ஸ் (ஸ்மார்ட் மணி) ஆகியவற்றை பாங்கோ டி ஒரொவின் கூட்டுறவுடன் வழங்குகின்றன. பிபிஐ என்பதானது (எக்ஸ்பிரஸ் கேஷ்) மற்றும் செக்யூரிட்டி பாங்க் (கேஷ்லிங்க் பிளஸ்) மாஸ்டர்கார்ட் மின்னணு அட்டைகளை வழங்குகின்றது. ஃபிலிப்பைன்ஸ் நாட்டில் அனைத்து விசா மற்றும் மாஸ்டர்கார்ட் அடிப்படையிலான பற்று அட்டைகளும் வார்ப்புருவற்று, "மின்னணு பயன்பாட்டிற்கு மட்டுமே" (விசா/மாஸ்டர்கார்ட்) என்றோ அல்லது "மாஸ்டர்கார்ட் மின்னணு ஏற்கப்படும் இடத்தில் மட்டுமே" (மாஸ்டர்கார்ட் மின்னணு) என்றோ குறிக்கப்படுகின்றன.
# பற்று அட்டை

## சாதகங்களும் பாதகங்களும்

### போலந்து

போலந்து நாட்டில், விசா, மாஸ்டிரோ அல்லது வார்ப்புருவற்ற விசா எலெக்டிரான் அல்லது மாஸ்டிரோ போன்ற சர்வதேச அட்டைகளுக்குப் பதிலாக போல்கார்ட் போன்ற உள்ளூர் சார்ந்த அட்டைகளையே பெரும்பான்மையோர் கையாளுகின்றனர். போலந்தின் பல வங்கிகளிலும் இணைய மற்றும் மோட்டோ நடவடிக்கைகள் வார்ப்புருவற்ற அட்டைகள் கொண்டே நடைபெறுகின்றன. வாடிக்கையாளர்கள் இணைய / மோட்டோ வழி நடவடிக்கைகளுக்கு மட்டுமே வார்ப்புரு கொண்ட அட்டையை வாங்குகின்றனர். வார்ப்புருவற்ற அட்டைகளில் மோட்டோ நடவடிக்கைகளைத் தடுக்காத வங்கிகளின் எண்ணிக்கை தற்போது அதிகரிக்கத் துவங்கியுள்ளது.
# பற்று அட்டை

## சாதகங்களும் பாதகங்களும்

### ரஷ்யா

விசா மற்றும் மாஸ்டர்கார்ட் ஆகியவற்றைத் தவிர்த்து ஸ்மார்ட் கார்ட் தொழில் நுட்பத்தின் அடிப்படையிலான சில உள்ளூர் பணம் செலுத்தும் அமைப்புகள் ரஷ்யாவில் உள்ளன.  
- ஷெர்கார்ட். இந்த பணம் செலுத்து முறைமை ஷெர்பாங்க் என்னும் வங்கியால் 1995-1996ஆம் ஆண்டுகளில் உருவாக்கப்பட்டது. இது பிஜிஎஸ் ஸ்மார்ட்கார்ட் சிஸ்டம்ஸ் ஏஜி ஸ்மார்ட் கார்ட் தொழில் நுட்பம் அதாவது **டூயட்** என்பதைப் பயன்படுத்துகிறது. 1990ஆம் ஆண்டிற்கு முன்னர் சோவியத் ஒன்றியம் கொண்டிருந்த ஒரே சில்லறை வங்கி ஷெர்பாங்கேயாகும்.
உண்மையில், இது ஷெர்பாங்கின் பணம் செலுத்தும் முறைமையே.
- ஜோலோடயா கொரானா
இந்த அட்டை வர்த்தகக்குறியீடு 1994ஆம் ஆண்டு உருவாக்கப்பட்டது.
ஜொலோடயா கொரானா சிஎஃப்டி தொழில்நுட்ப அடிப்படையிலானது.
- எஸ்டிபி அட்டை இந்த அட்டை பழைமையான மின்காந்தத் துண்டு தொழில் நுட்பத்தினைப் பயன்படுத்துகிறது. 1998ஆம் ஆண்டு (ஜிகேஓ நெருக்கடி) எஸ்டிபி வங்கி சீர்குலைந்தபோது, இது அநேகமாக முடிவுற்று விட்டது.
- யூனியன் கார்ட் இதுவும் பழைமையான மின்காந்தத் துண்டு தொழில் நுட்பத்தினைப் பயன்படுத்துவதே.
இதன் பயன்பாடு குறைந்து வருகிறது. இவை விசா அல்லது மாஸ்டர்கார்ட் ஆகிய கணக்குகளாக மறுவழங்கீடு செய்யப்படுகின்றன.  
ஏறத்தாழ ஒவ்வொரு நடவடிக்கையுமே, அதன் வர்த்தகக்குறி அல்லது அமைப்பு எதுவாக இருப்பினும், ஒரு உடனடி பற்று நடவடிக்கையாகத்தான் மேற்கொள்ளப்படுகிறது. இந்த அமைப்புகளுக்கு உள்ளார்ந்துள்ள பற்று-அற்ற நடவடிக்கைகளுக்கு செலவு வரம்புகள் உண்டு. உருமாதிரியான விசா அல்லது மாஸ்டர்கார்ட் கணக்குகளுடன் ஒப்பிடுகையில் இவை மிகவும் கண்டிப்பான வரம்பு கொண்டுள்ளன.
# பற்று அட்டை

## சாதகங்களும் பாதகங்களும்

### சவூதி அரேபியா

சவூதி அரேபியாவில் அனைத்து பற்று அட்டை நடவடிக்கைகளும், அந்த நாட்டில் உள்ள ஒரே மின்னணு பணம் செலுத்து அமைப்பான சவூதி பேமெண்ட்ஸ் நெட்வொர்க் (SPAN) என்பதன் மூலமே செலுத்தப்படுகின்றன. இந்த வலைப்பின்னலுடன் முழுதுமாக இணக்கம் கொண்ட அட்டைகளை அனைத்து வங்கிகளும் வழங்க வேண்டும் என்று சவூதி அரேபியன் மானிட்டரி ஏஜன்சி கோருகிறது. இது நாடெங்கிலும் உள்ள அனைத்து விற்பனை முனைமைகளையும் ஒரு மையச் செலுத்து விசை வழி இணைக்கிறது. இது, அட்டை வழங்குனர், உள்ளூர் வங்கி, விசா, ஏமெக்ஸ் அல்லது மாஸ்டர்கார்ட் ஆகியவற்றிற்கு நிதிசார் நடவடிக்கைகளைத் தொடர்புறுத்துகிறது.  
பற்று அட்டைகளுக்கு மட்டும் அல்லாது ஏடிஎம் மற்றும் கடன் அட்டை சார்ந்த நடவடிக்கைகளுக்கும் இது பயனாகிறது.
# பற்று அட்டை

## சாதகங்களும் பாதகங்களும்

### சிங்கப்பூர்

சிங்கப்பூரின் பற்று சேவைகளை, அந்நாட்டின் முதன்மை வங்கிகளான டிபிஎஸ், கெப்பல் பாங்க், ஓசிபிசி, ஓயூபி, பீஓஎஸ்பி, டாட் லீ பாங்க் மற்றும் யூஓபி ஆகியவற்றால், 1985ஆம் ஆண்டு மையப்படுத்திய ஒரு மின்னணு வழி செலுத்து முறைமைக்காக தொடங்கிய நெட்வொர்க் ஃபார் எலெக்டிரானிக் டிரான்ஸ்ஃபர்ஸ் (Network for Electronic Transfers (NETS)) என்னும் வலைப்பின்னல் மேலாண்மை செய்கிறது.பற்று அட்டைகளைப் பயன்படுத்தி நீங்கள் பொருட்களை வாங்குகையில் அது நேரடியாக உங்கள் வங்கிக் கணக்கில் இருந்து அதற்கான பணத்தைக் கழித்து விடும்.
# பற்று அட்டை

## சாதகங்களும் பாதகங்களும்

### ஐக்கிய இராச்சியம்

ஐக்கிய இராச்சியத்தில் பற்று அட்டைகள் (ஒரு ஒருங்கிணைந்த எஃப்ட்போஸ் அமைப்பாக) சில்லறை வர்த்தகச் சந்தையில் நிலைபெற்று, கற்கள் மற்றும் சுண்ணாம்பு கொண்டு கட்டமைந்த இயற்பொருள் உருக்கொண்ட கடைகளில் (bricks and mortar) மட்டும் அல்லாது மற்றும் இணையக் கடைகளிலும் ஏற்கப்படுகின்றன எஃப்ட்போஸ் என்னும் சொல்லினை (அல்லது விசாவைக் குறிக்கையில் சுவிட்ச் என்பதை) பொதுமக்கள் பரவலாகப் பயன்படுத்துவதில்லை. பற்று என்னும் சொல்லே பயன்படுகிறது. வர்த்தகச் சுற்றில் உள்ள அட்டைகளில், மாஸ்டிரோ (முன்னர் சுவிட்ச் எனப்பட்டது), சோலோ, விசா டெபிட் (முன்னார் விசா டெல்ட்டா எனப்பட்டது) மற்றும் விசா எலெக்டிரான் ஆகியவை அடங்கும். ஐக்கிய இராச்சியத்தில் எஃப்ட்போஸ் நடவடிக்கைகளுக்காக வங்கிகள் வாடிக்கையாளருக்குக் கட்டணம் விதிப்பதில்லை. ஆனால், சில சில்லறை வணிகர்கள், குறிப்பாக சிறு தொகை கொண்ட நடவடிக்கைகளில், கொஞ்சம் பணம் பார்த்து விடுவது என்பது நிகழத்தான் செய்கிறது. வர்த்தகச் சுற்றில் உள்ள பற்று அட்டைகள் அனைத்தையும், ஐக்கிய இராச்சியம் சில்லு மற்றும் குறியீட்டு எண் முறைமைக்கு மாற்றி விட்டது. (மாற்றுத் திறன் கொண்ட சிலருக்கு வழங்கப்பட்ட சில்லு மற்றும் கையெழுத்து அட்டைகள் இதற்கு விதிவிலக்கு.) ஈஎம்வி பொதுத்தர நிலையின்படி, நடவடிக்கையின் பாதுகாப்பினை அதிகரிக்க இவ்வாறு செய்யப்பட்டது. இருப்பினும், இணையம்சார் நடவடிக்கைகளுக்கு குறியீட்டு எண் தேவைப்படுவதில்லை.  
ஐக்கிய இராச்சியத்தில், 1980ஆம் ஆண்டுகளின் இடைப்பகுதியில் வங்கிகள் பற்று அட்டைகளை வழங்கத் துவங்கின. விற்பனை முனைமையில் பயன்படும் காசோலைகளின் எண்ணிக்கையைக் குறைப்பதற்காகவே இது துவக்கப்பட்டது. காரணம், காசோலைகளைச் செயல்முறைப்படுத்துவது வங்கிகளுக்கு அதிகச் செலவை விளைப்பதாகும். இதனை முதலில் பார்க்கிளேஸ் என்னும் வங்கியே *பார்கிளேஸ் கனெக்ட்* என்னும் அட்டை கொண்டு செயல்படுத்தியது. பிற நாடுகள் அனைத்திலும் உள்ளதைப் போல, ஐக்கிய இராச்சியத்திலும், கடன் அட்டைகளை ஏற்க வணிகர்கள் செலுத்தும் கட்டணமானது நடவடிக்கைத் தொகையில் குறிப்பிட்ட சதவிகிதமாகும். இது வட்டியற்ற கடன் கால அளவினை வாடிக்கையாளர்கள் பெற உதவுகிறது. மேலும், வெகுமதிப் புள்ளிகள், இலவச விமானப் பயணம் மற்றும் பணம் திரும்பப் பெறுதல் ஆகிய ஊக்கத் திட்டங்களுக்கும் நிதிவசதி அளிப்பதாக உள்ளது. பற்று அட்டைகள் பொதுவாக இத்தகைய பண்புக்குறிகளைக் கொண்டிருப்பதில்லை. இதனால், இவற்றை ஏற்க வணிகர்கள் செலுத்தும் கட்டணம், அதைச் சார்ந்த நடவடிக்கையின் தொகை எவ்வளவாக இருப்பினும், குறைவாகவே உள்ளது. ஐக்கிய இராச்சியத்தில் பற்று அட்டைகள், ஐக்கிய இராச்சியம் வழங்கும் கடன் அட்டைகள் கொண்டுள்ள சில சாதகங்கள் அற்றே உள்ளன. (வெகுமதிப் புள்ளிகள், இலவச விமானப்பயணம், ரொக்கம் திரும்பப் பெறுதல் போன்ற) இலவச ஊக்கத் திட்டங்கள், நுகர்வோர் கடன் சட்டம் 1974 என்பதன் 75ஆம் பிரிவின் கீழ் , தவறும் வணிகருக்கு எதிரான பாதுகாப்பு ஆகியவற்றைக் குறிப்பிடலாம். ஐக்கிய இராச்சியத்தில் கடன் அட்டைகளை ஏற்கும் நிறுவனங்கள் அனைத்தும் பற்று அட்டைகளையும் (அவை எப்போதும் சோலோ மற்றும் விசா எல்க்டிரான் என்பதாக இல்லாவிடினும்) ஏற்கின்றன. ஆயினும், சிறுபான்மையான வணிகர்கள், செலவு தொடர்பான காரணங்களுக்காக, கடன் அட்டையை ஏற்காது, பற்று அட்டைகளையே ஏற்கின்றனர்.
# ஒலிவாங்கி

**ஒலிவாங்கி** (ஆங்கிலத்தில் **மைக்ரோபோன்** என்றும், பேச்சுவழக்கில் இது **மைக்** என்றும் அழைக்கப்படுகிறது) என்பது ஒலியலையை மின்னலையாக மாற்றும் ஒரு மின்னியல் ஆற்றல்மாற்றி அல்லது உணரி ஆகும். இது ஒலியை மின் அலையாக மாற்றுகிறது. 1876ஆம் ஆண்டு, ஈமைல் பெர்லினர் முதன்முதலில் ஒலிவாங்கியைக் கண்டறிந்தார். இது தொலைபேசியில் குரலொலியை மின்னலையாக மாற்றி அனுப்ப பயன்படுத்தப்பட்டது. தொலைபேசிகளிலும், ஒலிபதிப்பான்களிலும், கரோக்கி ஒலிஅமைப்புகளிலும், காதுகேளாதோருக்கான கருவிகளிலும், திரைப்படத் தயாரிப்புகளிலும், நேரடி மற்றும் பதிவுசெய்வதற்கான ஒலியியலிலும், எஃப்.ஆர்.எஸ் ரேடியோக்களிலும், மெகாபோன்களிலும், வானொலி மற்றும் தொலைக்காட்சி ஒலி/ஒளிபரப்புகளிலும் ஒலிவாங்கி பயன்படுத்தப்படுகிறது. மேலும் கணினிகளில் குரலொலி பதிவு செய்வதற்கும், குரலொலியை கண்டறியும் வசதியிலும், இணையத்திலிருந்தே பேசுவதற்கும், மற்றும் புற ஊதாக்கதிர்கள் பரிசோதனை அல்லது பூட்டு உணர்விகள் போன்றவற்றில் பேச்சொலியற்ற பயன்பாடுகளுக்கும் இது பயன்படுத்தப்படுகிறது.  
இன்றிருக்கும் பல ஒலிவாங்கிகள் அதிர்வுகளில் இருந்து மின்னியல் மின்னழுத்தங்களை உருவாக்க மின்காந்த தொடர்புமுறையை (டைனமிக் ஒலிவாங்கி), மின்தேக்க மாற்று முறையை (மின்தேக்கி ஒலிவாங்கி, வலதுபுறம் படத்தில் காட்டப்பட்டுள்ளது), பீஜோ-மின் உற்பத்தியை அல்லது ஒளி பண்பேற்ற முறையைப் பயன்படுத்துகின்றன.
# ஒலிவாங்கி

## வகைகள்

ஒலிவாங்கியின் நுண்மையான ஆற்றல்மாற்றி *ஆக்கக்கூறு* , அதன் மூல ஆதாரபாகம் அல்லது *உள்ளுறை* என்றழைக்கப்படுகிறது. ஒரு முழுமையான ஒலிவாங்கியானது, கேப்சூலின் வெளியீட்டை சாதனத்திற்குக் கொண்டு செல்ல முற்றிலுமாக மூடப்பட்ட அமைப்பையும், ஒரு மின்னணு மின்சுற்றையும் கொண்டிருக்கும். இந்த மூடிய அமைப்பு ஏதோவொரு வகையில் ஆதார உட்பாகத்திலிருந்து சமிக்ஞையை பிற சாதனங்களுக்கு எடுத்து வரும். ஒலிவாங்கிகள் அவற்றின் ஆற்றல்மாற்றி கோட்பாட்டின் அடிப்படையிலும் மற்றும் அவற்றின் பயன்பாட்டுதிசை பண்புகளின் அடிப்படையிலும் குறிக்கப்படுகின்றன. சில சமயங்களில் இடைப்படலத்தின் அளவு, பயன்படுத்தப்படும் முறை போன்ற பிற தன்மைகளைக் கொண்டும், அல்லது ஒலிவாங்கியின் முதன்மை அச்சிற்கு ஒலி உள்ளீட்டு கோட்பாட்டின் நிலைநோக்கு பயன்படுத்தப்படும் முறையைக் கொண்டும் ஒலிவாங்கியின் வகை வரையறுக்கப்படுகிறது.
# ஒலிவாங்கி

## வகைகள்

### மின்தேக்கி ஒலிவாங்கி

#### மின்னம் மின்தேக்கி ஒலிவாங்கி

ஒரு மின்னம் ஒலிவாங்கி (Electret microphone) என்பது மற்றவைகளோடு ஓப்பிடும்போது, ஒரு புதிய வகை மின்தேக்கி ஒலிவாங்கியாகும். இது 1962ஆம் ஆண்டு பெல் ஆய்வகத்தில் ஜெர்ஹார்டு செஸ்லர் மற்றும் ஜிம் வெஸ்ட் ஆகியோரால் கண்டுபிடிக்கப்பட்டது.
மின்தேக்கி ஒலிவாங்கிகளில் வெளிப்புறத்தில் இருந்து அளிக்கப்படும் மின்னூட்டம் போல, இதில், இதிலிருக்கும் ஒரு மின்னம் பொருளில் ஒரு நிலையான மின்னூட்டம் அளிக்கப்படுகிறது. ஒரு மின்னம் என்பது ஓர் அயமின் பொருளாகும். அது நிலையாக மின்னியல் மின்னூட்டம் செய்யப்பட்டிருக்கும் அல்லது *துருவமுனைப்பாடு* செய்யப்பட்டிருக்கும். ஆங்கிலத்தில் electromagnetic என்றழைக்கப்படும் வார்த்தை *electr* ostatic மற்றும் magn*et* ஆகிய இரண்டு வார்த்தைகளில் இருந்து பெறப்பட்டிருக்கிறது. இந்த இரண்டு வார்த்தைகளில் இருந்தே electret (மின்னம்) என்ற வார்த்தை பெறப்படுகிறது.  
இவற்றின் செயல்திறன் சிறப்பாக இருப்பதாலும், உற்பத்தி செய்வதற்கும் எளிமையாக இருப்பதால், மலிவாகவும் இருப்பதால், இன்று பெருமளவிற்கு இந்த மின்னம் ஒலிவாங்கிகளே தயாரிக்கப்படுகின்றன. ஒரு செமிக்கண்டக்டர் உற்பத்தி நிறுவனம், ஆண்டுக்கு ஒரு பில்லியனுக்கும் மேலான எண்ணிக்கையில் இவற்றை உற்பத்தி செய்வதாக மதிப்பிடப்பட்டுள்ளது. பெரும்பாலும் அனைத்து கைபேசிகளும், கணினிகளும் மற்றும் தலைபொருத்தி ஒலிவாங்கிகளும் இந்த மின்னம் வகைகளைச் சேர்ந்தவைகளே ஆகும். இவை பல்வேறு பயன்பாடுகளில் பயன்படுத்தப்படுகின்றன. அதாவது உயர்-தர ஒலிப்பதிவுகளிலும், சிறிய ஒலிப்பதிவு சாதனங்கள் மற்றும் தொலைபேசிகளிலும் இவை விரலளவுஒலிவாங்கிகளாக பயன்படுத்தப்படுகின்றன. ஒருகாலத்தில் இந்த மின்னம் ஒலிவாங்கிகள் தரம் குறைந்தவையாக கருதப்பட்டன. ஆனால் தற்போது மிகச் சிறந்த ஒலிவாங்கிகளுக்கும் கூட இவை போட்டியாக திகழ்கின்றன. ஏனைய மின்தேக்கி ஒலிவாங்கிகளைப் போன்றே, இவற்றிற்கும் துருவமுனைப்பாட்டு மின்னழுத்தம் தேவைப்படுவதில்லை. பொதுவாக இவை ஓர் ஒருங்கிணைந்த முன்நிலை-ஒலிபெருக்கியைக் கொண்டிருக்கும். ஆனால் இந்த முன்நிலை-ஒலிபெருக்கிகளுக்கு மின்சாரம் தேவைப்படும். இந்த முன்நிலை-ஒலிபெருக்கிக்கு அரங்க பயன்பாடுகளில் பெரும்பாலும் மறைமுக மின்சாரம் (phantom power) அளிக்கப்படுகிறது. கணினிகளில் பயன்படுத்தப்படும் ஒலிவாங்கிகள், ஓர் இசைப்பிரிப்பு 3.5 மி.மீ. செருகியைக் கொண்டிருக்கும். இதற்கு கணினியிலிருந்து 5 வோல்ட் மின்சாரம் அளிக்கப்படுகிறது. துரதிருஷ்டவசமாக, பல பொருத்தமற்ற ஆற்றல்மிகு ஒலிவாங்கிகளும் இந்த 3.5 மி.மீ. செருகிகளுடன் பயன்படுத்தப்படுகின்றன. இரைச்சல் அளவைப் பொறுத்த வரையில், வெகுசில மின்னம் ஒலிவாங்கிகள் சிறந்த நே.ஓ.-துருவமுனைப்பாட்டு ஒலிவாங்கிகளுக்குப் போட்டியாக விளங்குகின்றன. மலிவு விலையில் அதிகளவில் உற்பத்தி செய்யப்படும் போது, உயர்-தர ஒலிவாங்கிகளின் துல்லியத்தைப் பெற முடியாது. ஏனென்றால், உயர்-தர ஒலிவாங்களின் உள் அளவுகள் மிக துல்லியமாக இருக்க வேண்டும். இந்த துல்லியம் நே.ஓ. அல்லது ரேடியோ அலைவரிசை அல்லது மின்னம் என்று எந்த தொழில்நுட்பம் பயன்படுத்தப்பட்டாலும் மின்தேக்கி ஒலிவாங்கிகளில் ஒரேமாதிரியாக தான் இருக்கின்றன.
# ஒலிவாங்கி

## வகைகள்

### ஆற்றல்மிகு ஒலிவாங்கி

**டைனமிக் ஒலிவாங்கிகள்** அல்லது ஆற்றல்மிகு ஒலிவாங்கிகள் என்றழைக்கப்படுபவை மின்காந்த தூண்டல் மூலமாக வேலை செய்கின்றன. இவை மிக துல்லியமாக இருக்க கூடியவை. அத்துடன் குறைந்த விலைகளில் கிடைக்கும் இவை தூசிகளாலும் அதிகம் பாதிக்கப்படுவதில்லை. பின்னூட்டத்திற்கு முன்னதாக உயர்ந்த சக்தியை உருவாக்கக்கூடிய அவற்றின் தன்மையால், அவை மேடை பயன்பாட்டிற்கு ஏற்புடையதாக அமைகின்றன.  
அசையும்-சுருள் ஒலிவாங்கிகள் (Moving-coil microphones) ஒலிஎழுப்பிகளில் (loudspeaker) இருப்பதைப் போல, ஆனால் தலைகீழாக இதே ஆற்றல்மிகு கோட்பாட்டைப் பயன்படுத்துகின்றன. ஒரு நிலையான காந்தத்தின் காந்த புலத்தில் நிலைநிறுத்தப்பட்டிருக்கும் ஒரு சிறிய அசையும் தூண்டுச் சுருள், இடைப்படலத்துடன் உடன் இணைக்கப்பட்டிருக்கும். ஒலிவாங்கியின் பரந்த திரையின் மூலமாக ஒலி உள்ளே நுழையும் போது, ஒலியலையானது இடைப்படலத்தை அசைக்கிறது. இடைப்படலம் அதிர்வுறும் போது, கம்பிச்சுருள் காந்த புலத்தில் நகர்கிறது. இதனால் மின்காந்த தூண்டல் மூலமாக கம்பிச்சுருளில் ஒரு மாறும் மின்சாரம் உருவாகிறது. ஒரேயொரு ஆற்றல்மிகு மென்படலம் அனைத்து ஒலி அலைவரிசைகளுக்கும் நேர்கோட்டில் விளைவை ஏற்படுத்துவதில்லை. இந்த காரணத்தால் சில ஒலிவாங்கிகள் ஒலி அலைவரிசையின் வெவ்வேறு பாகங்களை உள்வாங்குவதற்காகவும், பின்னர் கிடைக்கும் சமிக்ஞைகளை ஒருங்கிணைக்கவும் பல மென்படலங்களைப் பயன்படுத்துகின்றன. பல சமிக்ஞைகளை முறையாக ஒருங்கிணைப்பது சிக்கலானதாகும். மேலும் இதை செய்யக்கூடிய அமைப்புகள் அரிதாகவும், மிக விலையுயர்ந்தவைகளாகவும் உள்ளன. ஆனால் மற்றொருபுறம், மிக குறிப்பாக ஒலியின் விடுபட்ட அலைவரிசைகளை ஒருங்கிணைப்பதற்காகவே பல வடிவமைப்புகள் கிடைக்கின்றன. எடுத்துக்காட்டாக, AKG D 112 என்பது மேல் அதிர்வொலியை விட கீழ் அதிர்வொலிக்காக வடிவமைக்கப்பட்டிருக்கிறது. ஒலியியல் பொறியியலில் பெரும்பாலும் உயர்ந்த வெளிப்பாட்டைப் பெறுவதற்காக ஒரே நேரத்தில் பல வகையான ஒலிவாங்கிகள் பயன்படுத்தப்படுகின்றன.
# ஒலிவாங்கி

## வகைகள்

### கரிம ஒலிவாங்கி

பெர்லினெர் மற்றும் எடிசன் ஒலிவாங்கிகளைப் போலவே ஒரு கரிம ஒலிவாங்கி அல்லது கார்பன் ஒலிவாங்கியானது, இரண்டு உலோக தகடுகளுக்கு இடையில் அழுத்தப்பட்ட நிலையிலிருக்கும் கரிம துகள்களைக் கொண்டிருக்கும் ஒரு பொட்டலத்தை அல்லது பொத்தானைப் பயன்படுத்தும். உலோக தகடுகளுக்கு இடையில் அளிக்கப்படும் ஒரு மின்னழுத்தம், கார்பனில் ஒரு சிறிய மின்னோட்டத்தை ஏற்படுத்துகிறது. இந்த தகடுகளில் ஒன்றான இடைப்படலம், கிடைக்கும் ஒலி அலைகளுக்கு ஏற்ப அதிர்வுகளை ஏற்படுத்துகிறது. இதனால் கார்பனுக்கு மாறி மாறி அழுத்தம் கிடைக்கிறது. இவ்வாறு மாறும் அழுத்தத்தால் கரித்துகள்கள் சிதைகின்றன. இது அந்த கரித்துகள்களின் ஒட்டுமொத்த மின்தடையில் மாற்றத்தை ஏற்படுத்துகிறது. இந்த மின்தடையில் ஏற்படும் மாற்றம், அதற்கொத்த வகையில் ஒலிவாங்கியின் மின்சார ஓட்டத்தில் மாற்றத்தை ஏற்படுத்தி, மின் சமிக்ஞையை உருவாக்குகிறது. ஒருகாலத்தில் கார்பன் ஒலிவாங்கிகளே பொதுவாக தொலைபேசிகளில் பயன்படுத்தப்பட்டன. இவற்றின் ஒலித்தரம் மிகக் குறைவாக இருக்கும். கார்பன் பந்துகளைப் பயன்படுத்திய 1880ஆம் ஆண்டின் பௌடிட் ஒலிவாங்கியும், கரித்துகள் பொத்தான் ஒலிவாங்கியைப் போன்றதே ஆகும்.  
ஏனைய ஒலிவாங்கி வகைகளைப் போலவே, கார்பன் ஒலிவாங்கிகளையும் ஒலிபெருக்கியின் ஒரு வகையாக பயன்படுத்தலாம். அதாவது குறைந்தளவிலான ஒலிச்சக்தியை அதிகளவிலான மின்சக்தியாக மாற்ற பயன்படுத்தலாம். ஆரம்பகால தொலைபேசி மீட்டுரைகளில் கார்பன் ஒலிவாங்கிகள் பயன்படுத்தப்பட்டன. காற்றில்லாகுழாய்களுக்கு முந்தைய காலத்தில் இதன்மூலம் நீண்டதூர தொலைபேசி அழைப்புகளைச் செய்ய சாத்தியப்பட்டது. இந்த மீட்டுரைகள் இயந்திரரீதியாக ஒரு தொலைபேசி காந்த அலைவாங்கியை ஒரு கார்பன் ஒலிவாங்கியோடு இணைத்ததன் மூலமாக வேலை செய்தது. அலைவாங்கியிலிருந்து வந்த மெல்லிய சமிக்ஞை, ஒலிவாங்கியிடம் அனுப்பப்பட்டு, அதிலிருந்து கிடைத்த வலிமையான மின் சமிக்ஞை இணைப்பு கம்பிக்கு அனுப்பப்பட்டது. ஆனால் இதிலிருந்த பிரச்சினை என்னவென்றால், இந்த ஒலிவாங்கியின் அருகில் ஒலிஎழுப்பி வைக்கப்பட்டால், அதிலிருந்து கிடைத்த பின்னூட்டம் ஒலிபெருக்கியை பாதித்தது. கார்பன் பந்துகளைப் பயன்படுத்திய, 1881ஆம் ஆண்டின் பௌடெட் ஒலிவாங்கி, கார்பன் துகள்களால் ஆன பொத்தான் ஒலிவாங்கிகளுக்குப் பின்னால் வந்தவை ஆகும்.
# ஒலிவாங்கி

## வகைகள்

### அழுத்தமின் ஒலிவாங்கி

**படிக ஒலிவாங்கி** அல்லது **அழுத்தமின் ஒலிவாங்கி** யானது, அழுத்தமின் விளைவைப் பயன்படுத்துகிறது. அதாவது அழுத்தமின்விளைவு என்பது அழுத்தப்படும் போது மின்சாரத்தை உருவாக்கும் சில பொருட்களின் தன்மையாகும். இது அதிர்வுகளை மின் சமிக்ஞையாக மாற்ற பயன்படுகிறது.
அழுத்தமின் படிகமான ரோசெல்லி உப்பு (பொட்டாஷியம் சோடியம் டார்ட்ரேட்), இந்த வகை பொருளுக்கான ஓர் எடுத்துக்காட்டாகும். இது ஓர் ஆற்றல்மாற்றியாக இருந்து ஓர் ஒலிவாங்கியாகவும், அதேபோல ஒரு ஒலிஎழுப்பியாகவும் வேலை செய்கிறது. படிக ஒலிவாங்கிகள் ஒருசமயங்களில் உள்நாட்டு ஒலிபதிப்பான்கள் போன்ற வெற்றிட குழாய் உபகரணங்களுடன் பொதுவாக வினியோகிக்கப்பட்டு வந்தன. அவற்றின் வெளியீட்டு உயர்-மின்மறிப்பானது, வெற்றிடக்குழாய்களின் உள்ளீட்டு உயர்-மின்மறிப்பிற்கு (ஏறத்தாழ இது 10 மெகா ஓம்கள் இருக்கும்) சிறப்பாக பொருந்தியது. இவை ஆரம்பகால டிரான்சிஸ்டர் உபகரணத்துடன் பொருந்துவதற்குச் சிரமமாக இருந்தன. மேலும் விரைவிலேயே ஒருகாலகட்டத்தில் இவை ஆற்றல்மிகு ஒலிவாங்கிகளாலும், பின்னர் சிறிய மின்னம் மின்தேக்கி சாதனங்களாலும் தூக்கி எறியப்பட்டன. படிக ஒலிவாங்கியின் உயர் மின்மறிப்பு, இரச்சலைக் கையாள்வதில் அவற்றின் நம்பகத்தன்மையைக் குறைத்தன.  
அழுத்தமின் ஆற்றல்மாற்றிகள் பொதுவாக, இசைக்கருவிகளில் இருந்து வரும் ஒலியை ஒலிப்பெருக்கம் செய்ய தொடு ஒலிவாங்கிகளாகவே பயன்படுத்தப்படுகின்றன. டிரம்களின் ஒலியை உணரவும், சவாலான சூழ்நிலைகளிலும் (அதாவது நீருக்கடியில் இருக்கும் உயர்ந்த அழுத்தத்தை அளவிடவும்) இது பயன்படுத்தப்படுகிறது. இசைக்கருவியான கிடாரில் கம்பி அதிர்வுகளைப் பொதுவாக இந்த அழுத்தமின் சாதனங்கள் தான் பெறுகின்றன. இந்தவகை ஒலிவாங்கிகள் பொதுவாக மின் கிடார்களில் காணப்படும் காந்த சுருள் அதிர்வேற்றிகளில் இருந்து வேறுபட்டவை. அவை அதிர்வுகளைப் பெற காந்தத் தூண்டுதலைப் பயன்படுத்தும்.
# ஒலிவாங்கி

## வகைகள்

### ஒளியிழை ஒலிவாங்கிகள்

ஓர் ஒளியிழை ஒலிவாங்கியானது, ஏனைய ஒலிவாங்கிகளைப் போல மின்தேக்கத்திலோ அல்லது காந்த புலங்களிலோ ஏற்படும் மாற்றங்களை உணர்வதற்கு மாறாக, ஒளியின் தன்மையை ஏற்படும் மாற்றங்களை உணர்வதன்மூலம் ஒலி அலைகளை மின் அதிர்வுகளாக மாற்றுகிறது.  
இதில், ஒரு சிறிய ஒலி-உணர்ந்து பிரதிபலிக்கும் இடைப்படலத்தின் மேற்பரப்பை ஒளிரச் செய்ய ஒரு ஒளியிழை வழியாக ஒளி லேசர் ஒளி பாய்ச்சப்படுகிறது. ஒலியானது இந்த இடைப்படலத்தை அதிரச் செய்யும் போது, ஒளியின் தன்மையில் சிறு மாற்றம் ஏற்பட்டு அது பிரதிபலிப்படுகிறது. பண்பேற்றம் செய்யப்பட்ட ஒளி, பின்னர் இரண்டாவது ஒளியிழை வழியாக ஒரு ஒளிஉணர்கருவிக்கு அனுப்பப்படுகிறது. அது பண்பேற்றம் பெற்ற ஒளியின் தன்மையை அலைமருவி ஒலியாகவோ அல்லது எண்மருவி ஒலியாகவோ மாற்றுகிறது. ஒளி நூலிழை ஒலிவாங்கிகள் உயர்ந்த ஆற்றலையும், அலைவரிசை தொகுப்பையும் கையாளக்கூடியதாகும்.  
இந்த ஒளியிழை ஒலிவாங்கிகள் எவ்வித மின்சார, காந்த, நிலைமின்சார அல்லது கதிரியக்க புலங்களால் பாதிக்கப்படுவதில்லை. (இது EMI/RFI தாங்கும்திறன் என்றழைக்கப்படுகிறது) பழைய ஒலிவாங்கிகளால் துல்லியமாக செயல்பட முடியாத இடங்களிலும், தொழில்சாலைகளுக்கு உள்ளிருக்கும் உலைகள் போன்ற ஆபத்தான இடங்களிலும் அல்லது காந்த ஒத்ததிர்வு படமாக்கல் சாதனங்கள் நிறைந்த சுற்றுச்சூழல்களிலும் இந்த ஒளியிழை ஒலிவாங்கியைப் பயன்படுத்தலாம்.  
ஒளியிழை ஒலிவாங்கிகள் மிகவும் வேகமாக செயல்படக்கூடியவை. அத்துடன், வெப்பம் பற்றும் தூசிகள் நிறைந்த சுற்றுச்சூழல் மாற்றங்களாலும் பாதிக்கப்படுவதில்லை. மேலும் எந்த திசைக்கு ஏற்றதாகவும், பொருத்தமான மின்மறிப்புக்கு ஏற்றதாகவும் உற்பத்தி செய்ய முடியும். எவ்வித முன்நிலை-பெருக்கியோ அல்லது வேறு ஏதேனும் மின் உபகரணமோ இல்லாமல், ஒலிவாங்கியின் ஒளிமூலத்தையும், அதன் ஒளி உணர்கருவியையும் பல கிலோமீட்டர் தூர இடைவெளியிலும் பொருத்த வைக்கலாம். ஆகவே இது தொழில்துறை பயன்பாட்டிற்கும், ஒலி கண்காணிப்பிற்கும் ஏற்றதாக அமைகிறது.  
அகவொலி கண்காணிப்பு மற்றும் இரைச்சல் குறைப்பு போன்ற மிக சிறப்பார்ந்த பயன்பாட்டு பகுதிகளில் இந்த ஒளியிழை ஒளிவாங்கிகள் பயன்படுத்தப்படுகின்றன. குறிப்பாக இவை மருத்துவ பயன்பாட்டு சாதனங்களில் மிகவும் பயன்படுத்தப்படுகின்றன.) அதுமட்டுமின்றி, தொழில்துறை சாதனங்கள் கண்காணிப்பு மற்றும் உணர்தலுக்கும், ஒலித்திருத்தல்களுக்கும் மற்றும் அளவீட்டிற்கும், உயர்-தர ஒலிபதிவுகளுக்கும் மற்றும் சட்ட ஒழுங்கு பயன்பாட்டிற்கும் இது பயன்படுகிறது.
# ஒலிவாங்கி

## வகைகள்

### லேசர் ஒலிவாங்கி

லேசர் ஒலிவாங்கிகள் பொதுவாக திரைப்படங்களில் ஒற்றறியும் சாதனமாக காட்டப்படுகின்றன. ஒலியால் பாதிக்கப்படும் தளத்திலோ அல்லது ஒரு ஜன்னல் மேற்பரப்பிலோ ஒரு லேசர் கற்றை செலுத்தப்படும். இந்த தளத்தில் ஏற்படும் லேசான அதிர்வுகள் திரும்பி வரும் லேசர் கற்றையை இடம் பெயர்க்கிறது. அது ஒலியலைகளை அறிய உதவுகிறது. இந்த அதிர்வுறும் லேசர் ஒளி பாய்ச்சப்பட்ட இடம் பின்னர் ஒலியாக மாற்றப்படுகிறது. மிக விரைவான மற்றும் செலவுமிக்க ஒரு அமைப்பாக இது விளங்குகிறது. திரும்பி வரும் ஒளி பிரிக்கப்பட்டு, ஓர் இன்டெர்ஃபெரோமீட்டருக்குள் அனுப்பப்படும். இது டாப்ளர் விளைவின் காரணமாக அலைவரிசை மாற்றங்களைக் கண்டறிகிறது. இது மிக துல்லியமாக இருக்கும் நிலையான லேசர் கற்றையும், பிற சாதனங்களும் தேவைப்படும்.  
லேசர் ஒலிவாங்கியின் ஒரு புதிய வகை, காற்றில் இருக்கும் ஒலி அதிர்வுகளைக் கண்டறிய, லேசர் கற்றையையும், புகையையோ அல்லது நீராவியையோ பயன்படுத்துகிறது. லேசர் கற்றை பாதையில் ஓர் அசையும் நீராவியுடன் அல்லது புகையுடன் ஒரு லேசன்-ஒளிசெல்லின் அடிப்படையில் ஒரு குறிப்பிட்ட அசைவு கண்டறியும் ஒலிவாங்கிக்கு, 2009ஆம் ஆண்டு ஆகஸ்ட் 25ஆம் தேதி, அமெரிக்க காப்புரிமை 7,580,533 வழங்கப்பட்டது. ஒலி அழுத்தம் புகையில் சிறு மாற்றங்களை ஏற்படுத்தும். அது ஒளிஉணர்க்கருவிசை எட்டும் லேசர் ஒளியின் அளவில் மாற்றங்களை ஏற்படுத்தும். 2009ஆம் ஆண்டு அக்டோபர் 9ஆம் தேதியிலிருந்து 12ஆம் தேதி வரை நியூயார்க் நகரத்தில் 127வது ஒலி பொறியியல் சமூக மாநாட்டில் இந்த சாதனத்தின் முன்மாதிரி வெளியிட்டுக் காட்டப்பட்டது.
# ஒலிவாங்கி

## வகைகள்

### திரவ ஒலிவாங்கி

ஒரு மாறும் மின்தடை ஒலிவாங்கி/ஒலிபரப்பி உட்பட அலெக்சாண்டர் கிரஹாம்பெல் அபிவிருத்திகளை உருவாக்கி அளிக்காத வரையில், ஆரம்பகால ஒலிவாங்கிகள் சரியான ஒலியை உருவாக்கித் தரவில்லை. நீருடன் சிறிதளவு சல்ஃப்ரிக் அமிலம் சேர்க்கப்பட்ட ஒரு திரவம் நிரப்பப்பட்ட ஓர் உலோக கோப்பையை பெல்லின் திரவ ஒலிபரப்பிக் கொண்டிருந்தது. இதில் ஒலியலையானது, நீரில் மேலும் கீழுமாக ஒரு முள்ளை அழுத்தியதன் மூலமாக, இடைப்படலத்திற்கு ஒலியலை அசைவை அளித்தது. கோப்பைக்கும், கம்பிக்கும் இடையிலான மின்தடையானது, நீரில் மூழ்காத முள்ளைச் சுற்றியிருந்த நீரின் அளவிற்கு நேர் எதிராக இருந்தது. எலிஷா கிரே முள்ளுக்குப் பதிலாக, ஒரு பித்தளைக் கம்பியை பயன்படுத்தி அந்த பதிப்பிற்கு எச்சரிக்கையை அளித்தார். மஜோரண்ணா, சேம்பர்ஸ், வன்னி, ஸ்கிஷ், மற்றும் எலிஷா கிரே ஆகியோரால் பிற சிறிய மாற்றங்களும், அபிவிருத்திகளும் கொண்டு வரப்பட்டன. 1903ஆம் ஆண்டு ரெஜினால்டு பெஸ்சென்டென்னால் ஒரு பதிப்பு காப்புரிமை பெறப்பட்டது. இவை தான் முதன்முதலாக வேலை செய்த ஒலிவாங்கிகள். ஆனால் அவை பொதுவான பயன்பாட்டிற்கு நடைமுறையில் கொண்டு வரப்படவில்லை. பெல்லுக்கும், வாட்சனுக்கும் இடையிலான பிரசித்தி பெற்ற முதல் தொலைபேசி உரையால் ஒரு திரவ ஒலிவாங்கியின் மூலமாக தான் நடந்தது.
# ஒலிவாங்கி

## வகைகள்

### மெம்ஸ் ஒலிவாங்கி

மெம்ஸ் ஒலிவாங்கியானது (MEMS - MicroElectrical-Mechanical System) , ஓர் ஒலிவாங்கி சில்லு அல்லது சிலிகான் ஒலிவாங்கி என்று அழைக்கப்படுகிறது. இந்த மெம்ஸ் தொழில்நுட்பம் மூலமாக ஒரு சிலிக்கான் சில்லுக்குள் அழுத்தம் உணரும் இடைப்படலம் நேரடியாக திணிக்கப்படுகிறது. இது பொதுவாக முன்நிலை-ஒலிபெருக்கியுடன் சேர்ந்து இருக்கும். பெரும்பாலான மெம்ஸ் ஒலிவாங்கிகள், மின்தேக்கி ஒலிவாங்கி வடிவத்தின் மாற்று வடிவங்களாகவே இருக்கின்றன. இந்த மெம்ஸ் ஒலிவாங்கிகள் ஒரே சிமாஸ் (CMOS) சில்லில் அலைமருவியில் இருந்து எண்மருவிக்கு மாற்றும் மாற்றியில் உருவாக்கப்பட்டிருக்கும். இது அந்த சில்லை ஓர் எண்மருவி ஒலிவாங்கியாக மாற்றிவிடுகிறது. பல நவீன எண்மருவி தயாரிப்புகளில் இது ஒருங்கிணைத்து வைக்கப்பட்டிருப்பது இதன் சிறப்பாகும். வோஃப்சன் மைக்ரோஎலக்ட்ரானிக்ஸ் (WM7xxx), அனலாக் டிவைசஸ், அகுஸ்டிகா (AKU200x), இன்ஃபீனியன் (SMM310 தயாரிப்பு), கோனஸ் எலெக்ட்ரானிக்ஸ், மெம்ஸ்டெக் (MSMx), என்.எக்ஸ்.பீ. செமிகண்டக்டர்ஸ், சோனியன்னf மெம்ஸ், எ.எ.சி. அகோஸ்டிக் டெக்னாலஜீஸ், மற்றும் ஓம்ரன் ஆகியவை மெம்ஸ் சிலிக்கான் ஒலிவாங்கிகளைத் தயாரிக்கும் முக்கிய நிறுவனங்களாகும்.
# ஒலிவாங்கி

## வகைகள்

### ஒலிஎழுப்பிகளே ஒலிவாங்கிகளாக

மின்சார சமிக்ஞையை ஒலியலையாக மாற்றும் ஓர் ஆற்றல்மாற்றியான ஒலிஎழுப்பியின் செயல்பாடானது, ஒலிவாங்கியின் செயல்பாட்டிற்கு நேர் எதிர்விதத்தில் அமைந்திருக்கும். ஒரு வழக்கமான ஒலிஎழுப்பி, ஓர் ஆற்றல்மிகு ஒலிவாங்கியைப் போன்றே வடிவமைக்கப்படுகிறது (அதாவது ஓர் இடைப்படலம், சுருள் மற்றும் காந்தம் ஆகியவற்றைக் கொண்டிருக்கும்). ஒலிஎழுப்பிகள் உண்மையில் "தலைகீழாக" ஒலிவாங்கிகளைப் போன்றும் செயல்படக்கூடியவையே. ஆனால், தரங்குறைந்த, மோசமான அலைவரிசை வெளியீடுகளும், குறைந்த உணர்திறனுமே இதில் விளைவாக ஏற்படுகிறது. நடைமுறை பயன்பாட்டில், உள்நிலை தொலைபேசிகள், வாக்கி-டாக்கிகள் அல்லது ஒளிப்பட விளையாட்டு குரல் பேசி சாதனங்கள் போன்ற பயன்பாடுகளில் உயர்ந்த தரமும், உயர் உணர்திறனும் தேவையில்லை என்கிற போதோ அல்லது வழக்கத்தில் பயன்படுத்தப்படும் ஒலிவாங்கிகளில் சந்தையில் கிடைக்காத போதோ சில நேரங்களில் ஒலிஎழுப்பிகளே ஒலிவாங்கிகளாக பயன்படுத்தப்படும்.  
எவ்வாறிருப்பினும், குறைந்தபட்சம் இந்த முறையில் பயன்படுத்துவதற்கு மற்றொரு நடைமுறை பயன்பாடும் உள்ளது: அதாவது, ஒரு நடுத்தர-அளவிலான குறை அதிர்வெண் ஒலிஎழுப்பிகளை, டிரம்களின் மிகை அதிர்வெண் ஒலிஎழுப்பி டிரம்களின் முன்னால் வைக்கும் போது, அது ஒலிவாங்கியாக செயல்படுகிறது. குறைந்த அலைவரிசை ஒலிகளை ஆற்றல்மாற்றுவதற்கு, குறிப்பாக இசை தயாரிப்பு அரங்கங்களில், பொதுவாக பெரிய ஒலிஎழுப்பிகள் பயன்படுத்தப்படுவதுண்டு. யமஹா சப்கிக் என்பது இந்த வகை உபகரணங்களுக்கான ஓர் உதாரணமாகும். இதில் ஒரு வகையான குறை அதிர்வெண் ஒலிஎழுப்பி கிக் டிரம்களின் முன்னால் பயன்படுத்தப்படும். ஒரு பருத்த மென்படலம் உயர் அலைவரிசைகளை ஆற்றல்மாற்றம் செய்ய முடியாது என்பதால், பொதுவாக ஒரு கிக் டிரம்களின் முன்னால் ஓர் ஒலிஎழுப்பி வைக்கப்படும். மிக குறைவான பயன்பாடுகளில், ஒலிவாங்கிகளும் ஒலிஎழுப்பிகளாகப் பயன்படுத்தப்படும். ஏறத்தாழ பெரும்பாலும் இவை உயர்தொனிக்கருவிகளாக பயன்படுத்தப்படும். ஒலிஎழுப்பிகளின் உட்பாகங்களுக்கு மின்சாரம் அளிக்கும் அளவிற்கு ஒலிவாங்கிகள் வடிவமைக்கப்படவில்லை என்பதால், ஒலிவாங்கிகள் மிகக் குறைவாகவே ஒலிஎழுப்பிகளாகப் பயன்படுத்தப்படுகின்றன. எஸ்.டி.சி. ஒலிவாங்கியைப் பயன்படுத்தும் 4001 சூப்பர்-ட்வீட்டர் உபகரணம் இந்த வகை பயன்பாட்டடிற்கு ஓர் எடுத்துக்காட்டாகும். போவர்ஸ் &amp; வெல்கின்ஸ் டி.எம்.2.எ மாதிரி இதற்கொரு நன்கறியப்பட்ட எடுத்துக்காட்டாகும்.
# ஒலிவாங்கி

## உள்ளுறை வடிவமைப்பும், ஒலித்திசையும்

ஒலிவாங்கியின் உட்பாகங்கள், ஒலித்திசையை அளிப்பதில் முதன்மை ஆதாரமாக இருக்கிறது. ஓர் அழுத்த ஒலிவாங்கியானது, சுற்றுச்சூழலின் மற்றும் காற்றின் ஒரு நிலையான உள் கொள்ளளவிற்கும் இடையில் ஓர் இடைப்படலமாக பயன்படுகிறது. மேலும் அது அனைத்து திசைகளில் இருந்து வரும் அழுத்தங்களுக்கும் ஒரேசீராக பிரதிபலிப்பைக் காட்டுகிறது. ஆகவே இதை வட்டஒலித்திசை என்றழைக்கப்படுகிறது. ஓர் அழுத்த-சாய்வு ஒலிவாங்கியானது, இருபுறமும் குறைந்தபட்சம் சிறிதாவது சிறந்திருக்கும் ஓர் இடைப்படலத்தைப் பயன்படுத்துகிறது. இரண்டு பக்கங்களிலிருந்தும் உருவாக்கப்படும் அழுத்த வேறுபாடு, அதன் ஒலித்திசை பண்புகளைத் தீர்மானிக்கிறது. ஒலிவாங்கியின் புற வடிவம் போன்ற பிற ஆக்கக்கூறுகளும், இடையுறு குழாய்கள் போன்ற புறச்சாதனங்களும் கூட ஒலிவாங்கியின் ஒலித்திசையை மாற்றி அமைக்கும். ஒரு துல்லியமான அழுத்த-சாய்வு ஒலிவாங்கியானது, முன்னாலும், பின்னாலும் இரண்டு திசைகளில் இருந்து வரும் ஒலிகளுக்குச் சமமான உணர்திறனைக் கொண்டிருக்கும். ஒரு துல்லியமான அழுத்த-சாய்வு ஒலிவாங்கியின் ஒலித்திசை பண்பு வடிவம் எட்டு போன்ற வடிவத்தில இருக்கும். ஏனைய முனைவு வடிவங்கள், வெவ்வேறு பாதைகளில் இந்த இரண்டு விளைவுகளையும் ஒருங்கிணைக்கும் ஓர் உள்ளுறையை உருவாக்குவதன் மூலம் பெறப்படுகின்றன. எடுத்துக்காட்டாக, இதயவடிவ ஒலிவாங்கியானது, ஓரளவிற்கு மூடிய பின்பகுதியைக் கொண்டிருக்கும். இதனால் அழுத்தம் மற்றும் அழுத்த-சாய்வு பண்புகளின் ஓர் ஒருங்கிணைந்த விளைவு உண்டாகிறது.
# ஒலிவாங்கி

## ஒலிவாங்கியின் முனைவு வடிவங்கள்

(இடைப்படலத்தில் ஒலிவாங்கி பக்கத்தின் மேல்நோக்கி பார்த்தவாறும், பக்கத்திற்கு இணையாகவும் இருக்கிறது):  
ஓர் ஒலிவாங்கியின் ஒலித்திசை அல்லது முனைவு வடிவம் என்பது அதன் மைய அச்சிற்கு வெவ்வேறு கோணங்களில் இருந்து வரும் ஒலிகளுக்கு அது எந்தளவிற்கு துல்லியமாக இருக்கிறது என்பதைக் குறிப்பிட்டு காட்டுகிறது. மேலே காட்டப்பட்டிருக்கும் முனைவு வடிவங்கள், ஒரு குறிப்பிட்ட புள்ளியிலிருந்து ஓர் ஒலி அழுத்த அளவு உருவாக்கப்படும் போது, ஒலிவாங்கியிலும் அதே ஒலி அளவை வெளியிடக்கூடிய புள்ளிகளின் நியமப்பாதைக் குறிப்பிட்டு காட்டுகின்றன. இடைப்படலங்களைச் சார்ந்து ஒலிவாங்கியின் ஸ்தூல வடிவம் எவ்வாறு வடிவமைக்கப்பட்டிருக்கிறது என்பது ஒலிவாங்கியின் வடிவமைச் சார்திருக்கும். ஆக்டாவா (மேலே படத்தில் காட்டப்பட்டுள்ளது) போன்ற பருத்த-மென்படல ஒலிவாங்கிகளைப் பொறுத்த வரையில், முனைவு வடிவத்தில் இருக்கும் மேல்நோக்கு திசை பொதுவாக ஒலிவாங்கி வடிவத்திற்கு நேர் எதிராக இருக்கும். பொதுவாக இது "பக்க நெருப்பு" அல்லது "பக்க முகவரி" என்று அழைக்கப்படுகிறது. ஷூர் (இதுவும் மேலே படத்தில் காட்டப்பட்டுள்ளது) போன்ற சிறிய இடைப்படல ஒலிவாங்கிகளில், பொதுவாக "இறுதி நெருப்பு" அல்லது "மேல்/இறுதி முகவரி" என்று அழைக்கப்படும் ஒலிவாங்கியின் அச்சிலிருந்து விரிவடைகிறது.  
சில ஒலிவாங்கியின் வடிவங்கள், தேவையான முனைவு வடிவத்தை உருவாக்குவதில் பல்வேறு கோட்பாடுகளை ஒருங்கிணைத்து கொண்டிருக்கும். இது தாங்கும் வடிவமைப்பிலிருந்து தொடங்கி இரட்டை மென்படலங்கள் வரையில் இருக்கும்.
# ஒலிவாங்கி

## ஒலிவாங்கியின் முனைவு வடிவங்கள்

### வட்டத்திசை ஒலிவாங்கி

ஒரு வட்டதிசை (அல்லது திசையற்ற) ஒலிவாங்கியின் விளைவு, பொதுவாக மூன்று பரிமாணங்களில் ஒரு துல்லியமான வட்டமாக இருக்கிறது. ஆனால் நடைமுறையில், இவ்வாறு இருப்பதில்லை. திசையுடைய ஒலிவாங்கிகளில், ஒரு "வட்டத்திசை" ஒலிவாங்கிக்கான முனைவு வடிவமானது, அலைவரிசையின் செயல்பாடாக இருக்கிறது. இதன் விளைவாக ஒலிவாங்கியின் வடிவம் சிறியதாக இருப்பதில்லை. இதன் பின்னால் இருந்து வரும் ஒலி அதன் சொந்த போக்கில் அமைகிறது. இது முனைவு விளைவில் சிறிது பட்டையாக அமைந்துவிடுகிறது. இவ்வாறு பட்டையாக அமைவதால் ஒலிவாங்கியின் விட்டத்தையும் அதிகரிக்க வேண்டிய நிர்பந்தம் ஏற்படுகிறது. இதனால் அலைவரிசையின் அலைநீளம் கேள்விக்குள்ளாகிவிடுகிறது. ஆகவே, சிறிய விட்டத்தைக் கொண்ட ஒலிவாங்கிகளே உயர்ந்த அலைவரிசைகளில் சிறந்த வட்டத்திசை பண்புகளை அளிக்கின்றன.  
ஒலியின் அலைநீளம் 10 கிலோஹெட்ஜில் சுமார் ஓர் இன்சிற்கும் குறைவாக இருக்கும். ஆகவே சிறிய ஒலியை உள்ளெடுக்கும் ஒலிவாங்கிகளின் விட்டம் பொதுவாக 1/4" (6&nbsp;மி.மீ.) ஆக இருக்கும். இது உயர்ந்த அலைவரிசைகளிலும் கூட ஒலித்திசையை நடைமுறையில் நிராகரிக்கிறது. வட்டத்திசை ஒலிவாங்கிகள், இதயவடிவ ஒலிவாங்கிகள் போன்றில்லாமல், காலஇடைவெளிக்காக ஒத்ததிர்வு சுற்றுக்களைக் கொண்டிருப்பதில்லை. அழுத்த-உணர்வுகளைக் கொண்டிருப்பதால், அவை 20 ஹெட்ர்ஸ் அல்லது அதற்கும் கீழானதற்கு மிக தட்டையாக குறைந்த-அலைவரிசை பிரதிபலிப்பைக் காட்டும். அழுத்த-உணர் ஒலிவாங்கிகள், திசை ஒலிவாங்கிகளைவிட மிக குறைவாகவே காற்று இரைச்சலுக்கு விளைவுகளைக் கொடுக்கின்றன.  
வட்டமான கருப்பு *எட்டு-வடிவ பந்தை* திசையற்ற ஒலிவாங்கிக்கு ஓர் எடுத்துக்காட்டாக கூறலாம்.
# ஒலிவாங்கி

## ஒலிவாங்கியின் முனைவு வடிவங்கள்

### ஒருதிசைசார் ஒலிவாங்கிகள்

ஒருதிசைசார் ஒலிவாங்கியானது, ஒரேயொரு திசையிலிருந்து வரும் ஒலிகளுக்கு மிகவும் துல்லியமாக பிரதிபலிப்பைக் காட்டும். மேலே காட்டப்பட்டுள்ள படம் பல்வேறு இதன் வடிவங்களை எடுத்துக்காட்டுகிறது. ஒவ்வொரு படத்திலும் ஒலிவாங்கியானது மேல்நோக்கிய திசையில் பார்த்திருக்கும். ஒரு குறிப்பிட்ட அலைவரிசைக்கான ஒலித்துல்லியம், பூஜ்ஜியம் டிகிரி கோணத்திலிருந்து 360° கோணம் வரையில் இருக்கும். (தொழில்ரீதியான படங்கள் இந்த அளவீடுகளை எடுத்துக்காட்டுகின்றன. மேலும் வெவ்வேறு அலைவரிசைகளில் பல்வேறு படங்களையும் உட்கொண்டிருக்கின்றன. இங்கே அளிக்கப்பட்டிருக்கும் படங்கள், குறிப்பிடத்தக்க வடிவங்கள் மற்றும் அவற்றின் பெயர்களைப் பற்றிய மேலோட்டமான கருத்தை மட்டுமே அளிக்கும்.)
# ஒலிவாங்கி

## ஒலிவாங்கியின் முனைவு வடிவங்கள்

### இதயவடிவ ஒலிவாங்கிகள்

மிகப் பொதுவாக பயன்படுத்தப்படும் ஒரேதிசைசார் ஒலிவாங்கிகள், இதயவடிவ ஒலிவாங்கிகளே ஆகும். இதன் உணர்திறன் வடிவம் இதயவடிவத்தில் இருப்பதால் இது இப்பெயரைப் பெற்றது. ஒரு பெரிய-இதயவடிவ ஒலிவாங்கியும் சாதாரணமானதைப் போன்றே இருந்தாலும் கூட, அதன் முன்பகுதி உணர்திறன் இறுக்கமான பகுதியையும், பின்பகுதி உணர்திறன் ஒரு சிறிய ஒலித்திசை வடிவத்தையும் கொண்டிருக்கும். ஒரு சிறப்பார்ந்த-இதயவடிவ ஒலிவாங்கி, ஒரு பெரிய-இதயவடிவ ஒலிவாங்கியைப் போன்றே இருக்கும் என்றாலும், முன்பக்கமிருந்தும் ஒலி உள்வாங்கும் திறன் அதிகமாகவும், பின்புறமிருந்து ஒலி உள்வாங்கும் திறன் குறைவாகவும் கொண்டிருக்கும். இந்த மூன்று ஒலிவாங்கிகளுமே, முன்புறம் தவிர்த்து ஏனைய திசைகளில் இருந்து வரும் ஒலியைச் சிறப்பாக நிராகரிக்கும் தன்மையைப் பெற்றிருக்கின்றன என்பதால், பொதுவாக மேடைகளிலும், பேசுவதற்கான வேறு இடங்களிலும் பயன்படுத்தப்படுகின்றன.  
ஓர் இதயவடிவ ஒலிவாங்கியானது, ஒரு வட்டத்திசை மற்றும் ஒரு எட்டு-வடிவ ஒலிவாங்கிக்கும் மேலாக துல்லியமாக இருக்கிறது. பெரிய-இதயவடிவ ஒலிவாங்கியும், சாதாரண இதயவடிவ ஒலிவாங்கியைப் போலவே அமைந்திருக்கிறது. ஆனால் அதன் ஒலித்திசை சற்றே பெரிய எட்டு-வடிவத்தில் இருக்கிறது. அழுத்த-சாய்வு ஆற்றல்மாற்றி ஒலிவாங்கிகள் திசைசார் ஒலிவாங்கிகள் என்பதால், அவற்றை ஒலி உருவாக்கும் ஆதாரத்திற்கு மிக நெருக்கமாக வைக்கும் போது உயர்அதிர்வெண்ணை மேம்படுத்தி விடுகிறது. இது அண்மை விளைவு என்று அழைக்கப்படுகிறது.
# ஒலிவாங்கி

## ஒலிவாங்கியின் முனைவு வடிவங்கள்

### இருதிசைசார் ஒலிவாங்கிகள்

"எட்டு-வடிவ" அல்லது இருதிசைசார் ஒலிவாங்கிகள், உட்பாகத்தின் முன்னும், பின்னும் ஆகிய இரண்டு திசைகளில் இருந்தும் ஒலிகளை ஏற்கும். பெரும்பாலான நாடா ஒலிவாங்கிகள் இந்த வடிவத்தைக் கொண்டிருக்கும்.
# ஒலிவாங்கி

## ஒலிவாங்கியின் முனைவு வடிவங்கள்

### நீள்வடிவ ஒலிவாங்கிகள்

**நீள்வடிவ ஒலிவாங்கிகள்** மிக மிக உயர்ந்த திசைசார் ஒலிவாங்கிகளாக இருக்கின்றன. இடது, வலது மற்றும் பின்புறங்களிலிருந்து வரும் ஒலியை மிக மிக குறைந்தளவே உள்ளெடுக்கின்றன. ஏனைய திசைசார் ஒலிவாங்கிகளோடு ஒப்பிடும் போது, பின்னாலிருந்தும், பக்கவாட்டிலிருந்தும் ஒலியை உள்ளெடுக்கும் தன்மை இதற்கு மிகவும் குறைவாக இருக்கிறது. இதில் ஒரு குழாயின் முனையில் ஒலிஉணர் கருவி வைக்கப்படும். இதன் பக்கவாட்டில் மூடப்பட்டிருக்கும். மேலும் அலை நீக்கம் பக்கவாட்டிலிருந்து வரும் ஒலியையும், பின்புறமிருந்து வரும் ஒலியையும் பெருமளவிற்கு நிராகரித்துவிடும். இவற்றின் உணர்திறன் பகுதி மிகவும் குறுகலாக இருப்பதால், நீளவடிவ ஒலிவாங்கிகள் பொதுவாக தொலைக்காட்சி மற்றும் திரைப்பட அரங்கங்களிலும், விளையாட்டு அரங்கங்களிலும், காடுகளில் ஒலிப்பதிவு செய்வதற்கும் பயன்படுத்தப்படுகின்றன.
# ஒலிவாங்கி

## ஒலிவாங்கியின் முனைவு வடிவங்கள்

### எல்லை அல்லது "பீ.இஜட்.எம்." ஒலிவாங்கி

சிறப்பாக ஒலி உருவாகும் பகுதிகளில் மட்டுமின்றி ஏனைய இரைச்சலான பகுதிகளிலும் கூட ஒலிவாங்கியைப் பயன்படுத்துவதற்கான பல்வேறு அணுகுமுறைகள் உருவாக்கப்பட்டிருக்கின்றன. மிக இரைச்சலான பகுதிகளிலோ அல்லது ஒலி உருவாகும் ஆதாரத்திற்கு மிக நெருக்கமாகவோ ஒலிவாங்கியை வைக்கும் போது, அந்த மேற்பரப்பிலிருந்து வரும் பிரதிபலிப்புகளை ஒலிவாங்கி உணராத வகையிலும் இருக்கின்றன. மேற்பரப்புகளுக்கு இணையாக ஒரு சாதாரண ஒலிவாங்கியை வைப்பதன் மூலமாக முன்னர் இது சமாளிக்கப்பட்டது. சிலநேரங்களில் ஒலியைத் தடுத்தளிக்கும் ஊடகத்திற்குப் பின்னாலும் கூட வைத்து பயன்படுத்தப்பட்டது. ஒலி பொறியாளர்கள் எட் லாங்க் மற்றும் ரோன் வெக்கர்ஷம் இருவரும் இடைப்படலத்தை ஒலி உருவாகும் மேற்புறத்தைப் பார்த்தும், அதற்கு இணையாகவும் அமைக்கும் முறையை உருவாக்கினார்கள். காப்புரிமைகள் முடிந்துவிட்டிருந்தாலும் கூட, "அழுத்த பகுதி ஒலிவாங்கி" மற்றும் "பீ.இஜட்.எம்." ஆகியவை இன்றும் கிரௌன் இன்டர்நேஷனலின் முத்திரைஅடையாளங்களாகவே கருதப்படுகின்றன. மேலும் பொதுவான வார்த்தையான "எல்லை ஒலிவாங்கி" என்பதே எல்லோராலும் ஏற்று கொள்ளப்படுகிறது. எல்லை ஒலிவாங்கியில் தொடக்கத்தில் ஒரு வட்டதிசை உட்பாகத்தைப் பயன்படுத்தின என்றாலும், இந்த நுட்பத்தின் முழு பயனையும் பெற மேற்பரப்பின் மிக நெருக்கமாக ஓர் ஒரேதிசை ஒலிவாங்கியையும் பொறுத்தலாம். "PCC" என்பது இந்த அணுகுமுறையில் கிரௌன் முத்திரையாக இருக்கிறது. ஆனால் இதே நுட்பத்தைப் பயன்படுத்தும் வேறு உற்பத்தியாளர்களும் இருக்கிறார்கள்.
# ஒலிவாங்கி

## இணைப்பான்கள்

ஒலிவாங்கிகளால் மிக அதிகமாக பயன்படுத்தப்படும் இணைப்பான்களாவன:
- தொழில்ரீதியான பயன்பாட்டு ஒலிவாங்கிகளில் ஆண்வகை XLR இணைப்பான் பயன்படுத்தப்படும்.
- மலிவான நுகர்வோர் ஒலிவாங்கிகளில் கால் இன்ச் செருகும் செருகி (சிலவேளைகளில் இது 6.5 மி.மீ. செருகி என்றும் அழைக்கப்படுகிறது) அல்லது கால் இன்ச் டி.ஆர்.எஸ். இணைப்பான் என்றழைக்கப்படும் ஒருவகை இணைப்பான்கள் பயன்படுத்தப்படுகின்றன. பல நுகர்வோர் ஒலிவாங்கிகள் சமநிலையற்ற கால் இன்ச் தொலைபேசி செருகிகளைப் பயன்படுத்துகின்றன. ஹார்மோனிக்கா ஒலிவாங்கிகள் பொதுவாக உயர் மின்மறிப்பு கால் இன்ச் டி.எஸ். இணைப்பானை கிடார் ஒலிபெருக்களில் பயன்படுத்துகின்றன.
- மலிவுவிலை கணினி ஒலிவாங்கிகளில், 3.5 மி.மீ. சிறிய இசைப்பிரிப்பு தொலைபேசி செருகிகள் பயன்படுத்தப்படுகின்றன. இது சிலவேளைகளில் சிறிய 1/8 இன்ச் இணைப்பான் என்றும் குறிப்பிடப்படுகிறது.  
சிறிய உபகரணங்களில் பயன்படுத்தப்படும் சில ஒலிவாங்கிகள், 5 முனை எக்ஸ்.எல்.ஆர் இணைப்பான், அல்லது சிறிய எக்ஸ்.எல்.ஆர். இணைப்பான்கள் போன்ற ஏனைய பிற இணைப்பான்களையும் பயன்படுத்துகின்றன. சில விரலளவு ஒலிவாங்கிகள் ஒரு கம்பியில்லா ஒலிபரப்பியுடன் இணைக்க பிரத்யேக சிறப்பு இணைப்பான்களைப் பயன்படுத்துகின்றன. 2005-ஆம் ஆண்டிலிருந்து, யூ.எஸ்.பி. இணைப்பான்களுடன் கூடிய தொழில்ரீதியான தரமுள்ள ஒலிவாங்கிகள் உருவாக்கப்பட்டு பயன்பாட்டில் உள்ளன. இவை கணினி அடிப்படையிலான மென்பொருள்களுக்கு நேரடியாக பதிவு செய்ய பயன்படுகின்றன.
# ஒலிவாங்கி

## இணைப்பான்கள்

### மின்மறிப்பு-பொருத்தம்

ஒலிவாங்கியானது, மின்மறிப்பு என்ற ஒரு மின்னியல் பண்பைக் கொண்டிருக்கும். வடிவமைப்பிற்கு ஏற்ப வேறுபடும் இது, ஓம்ஸ் (Ω) என்ற அலகால் அளக்கப்படும். ஓர் ஒலிவாங்கியின் *இந்த மின்மறிப்பு* அதிலேயே குறிப்பிடப்பட்டிருக்கும். 600 Ω-க்கு கீழே இருப்பது குறைவான மின்மறிப்பாகக் கருதப்படுகிறது. 600 Ω-க்கும் 10கிலோ ஓமிற்கும் இடையில் இருப்பது மத்திய மின்மறிப்பு அளவு என்று கருதப்படுகிறது. 10 கிலோ ஓமிற்கு மேலே இருப்பவை உயர் மின்மறிப்பு என்றறியப்படுகிறது. முன்நிலை-ஒலிபெருக்கிகளுக்குப் பின்னால் இருக்கும் மின்தேக்கி ஒலிவாங்கிகள், பொதுவாக 50 மற்றும் 200 ஓம்களுக்கு இடையில் வெளியீட்டு மின்மறிப்பைக் கொண்டிருக்கும்.  
ஓர் ஒலிவாங்கி குறைந்த மின்மறிப்பைக் கொண்டிருந்தாலும் சரி, அல்லது உயர் மின்மறிப்பைக் கொண்டிருந்தாலும் அது ஒரே அளவிலான சக்தியையே வெளியிடுகிறது. ஓர் ஒலிவாங்கி உயர்ந்த மற்றும் குறைந்த மின்மறிப்பில் உருவாக்கப்பட்டிருந்தால், அளிக்கப்படும் ஒலி அழுத்த உள்ளீட்டிற்கு ஏற்ப உயர் மின்மறிப்பு பதிப்பு உயர் வெளியீட்டு மின்னழுத்தத்தைக் கொண்டிருக்கும். இது வெற்றிட-குழாய் கிடார் ஒலிபெருக்கிகள் போன்றவற்றிக்கு மிக பொருத்தமான தேர்வாக அமைகின்றன. பெரும்பாலான தொழில்ரீதியான ஒலிவாங்கிகள் குறைந்த மின்மறிப்பையே கொண்டிருக்கும். அதாவது 200 அல்லது அதற்கு கீழான ஓம்களைக் கொண்டிருக்கும். தொழில்ரீதியான வெற்றிட-குழாய் ஒலி உபகரணங்கள் ஒரு மின்மாற்றியைக் கொண்டிருக்கும். இது ஒலிவாங்கி மின்சுற்றின் மின்மறிப்பை உயர் மின்மறிப்பிற்கு உயர்த்துகின்றன. இது வெற்றிட-குழாயின் இயக்கத்திற்குத் தேவையான மின்னழுத்தத்தை உருவாக்கி அளிக்கிறது. ஒரு குறைந்த மின்மதிப்பு ஒலிவாங்கிக்கும், ஓர் உயர் மின்மறிப்பு உள்ளீட்டிற்கும் இடையில் வெளியிலிருந்து பொருத்தம் அளிக்கும் மின்மாற்றிகளும் பயன்படுத்தப்படுகின்றன.  
குறைந்த மின்மறிப்பு ஒலிவாங்கிகளுக்கு இரண்டு காரணங்களுக்காக முன்னுரிமை அளிக்கப்படுகிறது: ஒன்று ஓர் உயர் மின்மறிப்பு ஒலிவாங்கியை ஒரு நீண்ட கேபிளோடு பயன்படுத்தும் போது, கேபிளில் இருக்கும் மின்தேக்கத்தின் காரணமாக, உயர் அலைவரிசை சமிக்ஞையின் இழப்பு ஏற்படுகிறது. மற்றொரு காரணம், நீண்ட உயர் மின்மறிப்பு கேபிள்கள் அதிகளவிலான ஹம் ஒலிகளையும், சாத்தியப்படுமானால் ரேடியோ-அலைவரிசை குறுக்கீடுகளையும் (RFI) ஈர்க்கும். ஒலிவாங்கிக்கும், இணைக்கப்படும் சாதனத்திற்கும் இடையில் மின்மறிப்பு பொருத்தமாக இல்லை என்றால் எதுவும் சேதமடைந்து விடாது. அதிகபட்சமாக சமிக்ஞை அளவு குறையக்கூடும் அல்லது அலைவரிசை பிரதிபலிப்பு மாற்றம் அடையக்கூடும்.  
பெரும்பாலான ஒலிவாங்கிகள் அவற்றோடு இணைக்கப்பட்டிருக்கும் சாதனத்தின் மின்மறிப்பிற்கு பொருத்தமான மின்மறிப்பைக் கொண்டிருக்கும் வகையில் வடிவமைக்கப்படுவதே *இல்லை* . இவ்வாறு இருப்பதால், அவற்றின் அலைவரிசை பிரதிபலிப்பு மாறிவிடும்; குறிப்பாக உயர் ஒலி அழுத்த அளவுகளில் அவற்றின் அலைவரிசை குறுக்கீடுகளும் அதிகமாக இருக்கும். ஆனால் சில குறிப்பிட்ட நாடா மற்றும் ஆற்றல்மிகு ஒலிவாங்கிகள் இதற்கு விதிவிலக்காக இருக்கின்றன.
# ஒலிவாங்கி

## இணைப்பான்கள்

### எண்மருவி ஒலிவாங்கி இடைமுகம்

ஒலி பொறியியல் கழகத்தால் அமைக்கப்பட்ட ஏ.ஈ.எஸ். 42 தரமுறை ஒலிவாங்கிகளுக்கான ஓர் எண்மருவி இடைமுகத்தை வரையறுக்கிறது. இந்த தரமுறையைக் கொண்டிருக்கும் ஒலிவாங்கிகள், ஓர் எண்மருவி ஒலியை நேரடியாக ஒரு எக்ஸ்.எல்.ஆர். ஆண் இணைப்பான் மூலமாக வெளிப்படுத்துகின்றன. எண்மருவி ஒலிவாங்கிகள், அவற்றிற்கு தோராயமான உள்ளீட்டு இணைப்பான்களுடன் புதிய உபகரணங்களில் பயன்படுத்தப்படுகின்றன. இவை எ.ஈ.எஸ். 42 தரமுறையைக் கொண்டிருக்கின்றன. அதேபோன்று, இந்த எ.ஈ.எஸ் 42 தரமுறையைக் கொண்டிருக்கும் இசையரங்க-தரத்திலான ஒலிவாங்கிகள் தற்போது பல்வேறு உற்பத்தியாளர்களால் உருவாக்கப்பட்டு சந்தையில் கிடைக்கின்றன.
# ஒலிவாங்கி

## அளவுகளும், விபரக்குறிப்புகளும்

ஒலிவாங்கிகளின் உற்பத்தியில் இருக்கும் வேறுபாடுகள் காரணமாக, ஒலிவாங்கிகள் அவற்றிற்கேற்ப வெவ்வேறு தன்மைகளைக் கொண்டிருக்கும். இதன் காரணமாக, இவற்றின் வாகை ஒரேமாதிரியாக இருக்காது என்பதோடு, அவற்றின் அலைவரிசை பிரதிபலிப்புகளும் சீராக இருக்காது. மேலும், ஒலிவாங்கிகள் ஒலி அழுத்தங்களுக்கு ஏற்ப ஒரேமாதிரியான உணர்வுதிறனையும் கொண்டிருக்காது. விஞ்ஞான பயன்பாடுகளில் ஒலிவாங்கிகளின் மிக சீரான வெளிப்பாடுகள் தேவைப்படுகின்றன. ஆனால் இதுவே இசை ஒலிப்பதிவுகளில் அந்த அளவிற்கு தேவைப்படுவதில்லை. ஒலிவாங்கிகளுக்கென தொழில்நுட்ப விபரக்குறிப்புகள் சர்வதேச தரமுறையில் இருக்கிறது என்றாலும் கூட, அளவீட்டு ஒலிவாங்கியின் செயல்பாட்டுத்திறனின் விளக்ககத்திற்காக ஒரு தரமுறை சமீபத்தில் வெளியிடப்பட்டது.  
அளவீட்டு ஒலிவாங்கிகள் வழக்கமாக அழுத்தத்தின் அளவீட்டு உணர்விகளாக இருக்கின்றன; அவை வட்டத்திசை பிரதிபலிப்பைக் காட்டுகின்றன. ஒலிச்செறிவு அல்லது ஒலியின் ஆற்றல் அளவீடுகளுக்கு அழுத்த-சாய்வு அளவீடுகள் தேவைப்படுகிறது. இது குறிப்பிடத்தக்களவில் குறைந்தபட்சம் இரண்டு ஒலிவாங்கிகளின் தொடரை அல்லது வெப்ப-கம்பி காற்றுவேகமானியைப் பயன்படுத்தி செய்யப்பட்டிருக்கும்.